Svrček, Miloš, poslanec NR SR (2021-06-23):
Ďakujem, pán predsedajúci, za slovo. Lietajúce športové zariadenia a ich piloti tvoria pravdepodobne najmladšiu z kategórie lietadiel, ktoré sa v rámci pravidiel určených nariadeniami zo strany Európskej únie a jej výkonného orgánu Európskej agentúry pre bezpečnosť v lietaní etablovala ako jedna z kategórii lietadiel všeobecného letectva. Len tak z historického exkurzu by som priblížil, akým spôsobom práve táto oblasť a tento segment letectva na Slovensku vznikala. V marci 1990 dobrovoľná spoločnosť a spoločenská organizácia s názvom Letecká amatérska asociácia Českej a Slovenskej federatívnej republiky dostala od federálneho ministerstva dopravy a spojov Československej socialistickej republiky poverenie na výkon niektorých činností pri stavbe a prevádzke závesných lietajúcich športových zariadení. Tieto lietajúce športové zariadenia ako kategória lietadiel zahrňuje jednak paraglajding, motorový paraglajding, závesné lietanie a rogalá, vírniky, vrtuľníky, lietadlá riadené zmenou ťažiska, aerodynamicky riadené lietadlá, ultraľahké lietadlá do hmotnosti 475 kg so záchranným systémom integrovaným v lietadle a amatérsky postavené lietadlá pri vzletovej hmotnosti 600 kg. Všetky tieto lietadlá môžu vykonávať iba nekomerčné športové lety za účelom vzdelávania športu, rekreácie a privátneho využitia. Po rozdelení sa dve samostatné republiky v roku 1993 rozdelili aj práve v tejto oblasti športového lietania. Na Slovensku to bola Letecká amatérska asociácia Slovenskej republiky. Práve na Slovensku pokračoval rozvoj malého lietania a za prispenia Štátnej leteckej inšpekcie vznikla v roku 1989 Slovenská federácia ultraľahkého lietania ako občianske združenie s pôsobnosťou pre aerodynamicky riadené ultraľahké lietadlá a existujúca Letecká amatérska asociácia Slovenskej republiky. Bez zveličovania možno povedať, že od tohto momentu začína novovek malého lietania celého všeobecného letectva. Všeobecným letectvom sa rozumejú, ako som už povedal na úvod, paraglajdy, balóny, vzducholode, ktoré sa používajú na športové účely, ale aj ako komerčné napríklad korporátne firemné lietadlá, reklamné balóny, súkromné lietadlá fyzických osôb, ktoré nie sú určené na hromadnú alebo komerčnú prepravu leteckými spoločnosťami. Avšak v nadväznosti na nekomerčné športové lietajúce zariadenia určené na vzdelávanie, rekreáciu a šport sú v súčasnosti poverenými organizáciami na schvaľovanie spôsobilosti lietadiel, lietajúcich športových zariadení a vydávanie preukazov spôsobilosti pilotov na Slovensku štyri organizácie. Je to Slovenská liga aviatikov, Slovenská letecká federácia, bývalý SFUL, Letecká amatérska asociácia, ktorá je členom Slovenského národného aeroklubu, a samotný Slovenský národný aeroklub. Lietajúce športové zariadenia sa pohybujú prevažne vo vzdušnom priestore kategórie G, to znamená voľné letové pásmo. Lety v tejto kategórii lietadiel sú povolené od východu do západu slnka, súmraku. Tí, ktorí sa venujete tejto oblasti, viete, o čom hovorím, za podmienok dohľadnosti zeme. Predstavy, že lietajúce športové zariadenia sú handráky alebo, prepáčte za výraz, papieráky patria dávnej minulosti. Dnešné lietajúce športové zariadenia hlavne aerodynamicky riadené, ktorých výstavba a prevádzka pod dozorom poverených organizácií, kvality a bezpečnosti je porovnateľná s letúnmi kategórie normál, teda vyššou kategóriou lietadiel, ktoré už môžu svojimi výcvikovými zariadeniami vycvičiť aj dopravných pilotov, je na mieste. Produkcia týchto lietadiel na profesionálnej úrovni je aj významným vývozným a hospodárskym prínosom pre ekonomiku Slovenskej republiky. Slovenská republika je, pre vašu informáciu, v tejto oblasti na špičke producentov lietajúcich športových zariadení v Európskej únii a produkcia lietadiel predstavuje pre každý štát vysoko edukovanú a technologicky najvyspelejšiu priemyselnú produkciu. Ďalšou možnosťou získania kvalifikácie leteckého personálu nielen pre lietajúce športové zariadenia sú uchádzači, držitelia preukazov spôsobilosti vyššej kategórie tzv. súkromný pilot, potom komerčný pilot alebo dopravný pilot. Po splnení predpísaných administratívnych náležitostí kancelária poverenej právnickej alebo fyzickej osoby uzná preukaz, ktorý som spomínal, PPL, CPL, ATPL ako ekvivalent spôsobilosti pilota lietajúcich športových zariadení, ktorý po typovom preškolení má platnosť dva roky. Táto spôsobilosť však musí byť navzájom uznaná všetkými poverenými organizáciami v rámci Slovenskej republiky na jednotlivé kategórie lietajúcich športových zariadení bez akýchkoľvek diskriminácií. Preto tento daný návrh zákona reaguje na potreby aplikačnej praxe v oblasti aplikovania výcviku leteckého personálu lietajúcich športových zariadení. Lietajúcim športovým zariadením, ako už bolo spomenuté, je lietadlo osobitnej kategórie určené na letecký šport. Výcvik členov leteckého personálu lietajúcich športových zariadení by mala vykonávať fyzická alebo právnická osoba poverená na základe povolenia vydaného dopravným úradom. Jej cieľom je zachovanie vysokej úrovne bezpečnosti leteckej prevádzky týchto zariadení a rozvoju tohto odvetvia leteckého športu. Tento systém je dlhodobo funkčne nadväzujúci a potrebuje určitý konkrétny legislatívny rámec, a práve aj preto z toho dôvodu aj ako človek, ktorý má na starosti u nás za poslanecký klub SME RODINA dopravu a pod dopravu spadá aj tento segment dopravy, teda letecká doprava, práve z tohto dôvodu som aj spolunavrhovateľ tohto zákona, a preto navrhujeme aj práve túto legislatívnu úpravu. Takže ak by som vás mohol aj poprosiť, podporte tento návrh zákona, pretože veľmi uľahčí a veľmi zefektívni situáciu, čo sa týka zaškoľovania týchto fyzických alebo právnických osôb, ktoré sa chcú pohybovať v tomto segmente dopravy. Ďakujem pekne, za mňa všetko.